b'\n_START_ARTICLE_\nNaravoslovna u\xc4\x8dna pot ob potoku Hubelj\n_START_PARAGRAPH_\nNaravoslovna u\xc4\x8dna pot Ob Hublju pou\xc4\x8duje o osnovnih naravnih zakonitostih, ob njej so predstavljene glavne drevesne in grmovne vrste, ki rastejo v tem okolju. Njen namen je tudi seznanjati obiskovalce o reki Hubelj in o kra\xc5\xa1kem travniku na \xc5\xa0kolu._NEWLINE_Reka Hubelj izvira na severnem obrobju nad mestom Ajdov\xc5\xa1\xc4\x8dina, izpod strmega pobo\xc4\x8dja Trnovskega gozda (lokacija: 45.904548\xc2\xb0N 13.912972\xc2\xb0E). Na kro\xc5\xbeni poti je 24 informacijskih to\xc4\x8dk ter dve ve\xc4\x8dji informativni tabli. Dol\xc5\xbeina poti je dobre 3 kilometre in poteka od izvira Hublja do samega mesta Ajdov\xc5\xa1\xc4\x8dina._NEWLINE_Za pomo\xc4\x8d pri ogledu poti je za zahtevnej\xc5\xa1e obiskovalce na razpolago vodnik (knji\xc5\xbeica), sicer pa zgibanka.\n_START_SECTION_\nOpis u\xc4\x8dne poti\n_START_PARAGRAPH_\nPot se pri\xc4\x8dne na nadmorski vi\xc5\xa1ini 125 m v \xc5\xa0portnem parku Pale v Ajdov\xc5\xa1\xc4\x8dini (lokacija: 45.8957\xc2\xb0N 13.9051\xc2\xb0E). Na za\xc4\x8detku sta predstavljena divja \xc4\x8de\xc5\xa1nja in \xc4\x8drni topol. Sledijo prerez gozdnih tal, \xc4\x8drna jel\xc5\xa1a in podrobnosti o reki Hubelj. \xc5\xa0esta to\xc4\x8dka seznananja obiskovalce s fli\xc4\x8dnimi tlemi, sledijo pa drevesa kot beli gaber, hrast graden, pravi kostanj, robinija, poljski brest in maklen._NEWLINE_V nadaljevanju je za to okolje vidno zelo zna\xc4\x8dilne pobo\xc4\x8dne bre\xc4\x8de, predstavljeno je korito Hublja, ki je hudourni\xc5\xa1kega tipa, in na petnajsti to\xc4\x8dki sam izvir Hublja, ki le\xc5\xbei na nadmorski vi\xc5\xa1ini 225 m._NEWLINE_Preko Gradi\xc5\xa1ke gmajne se pot spu\xc5\xa1\xc4\x8da in ob poti se najprej nahaja lovska pre\xc5\xbea. Nadaljnja pot vodi mimo \xc4\x8drnega bora, mimo razgledi\xc5\xa1\xc4\x8da pot do kra\xc5\xa1kega travnika, kjer obiskovalci lahko vidijo apnenec in \xc5\xa1e en prerez gozdnih tal, skozi varovalni gozd v katerem raste tudi \xc4\x8drni gaber ali mali jesen in lipovec._NEWLINE_Pot je opremljena z nekaj klopmi, kjer se lahko opazuje \xc5\xbeivljenje v naravi. Iz omenjenega razgledi\xc5\xa1\xc4\x8da se vidi dobr\xc5\xa1en del Vipavske doline in vinorodne bre\xc5\xbeine proti kra\xc5\xa1ki planoti._NEWLINE_V obmo\xc4\x8dju okoli Hublja je pestra biotska raznolikost tudi \xc5\xbeivalskega sveta. Tukaj gnezdi okoli 30 razli\xc4\x8dnih vrst ptic. Najdemo pa \xc5\xa1e poljskega zajca, je\xc5\xbea, lisico, jelenjad in srnjad, v samem hudourniku so \xc5\xa1tevilne ribe kot so so\xc5\xa1ka postrv, primorska belica, la\xc5\xa1ki pi\xc5\xa1\xc4\x8dur, razli\xc4\x8dne vrste vrbnic in tudi drobni rakci._NEWLINE_Obmo\xc4\x8dje prepadnih sten z izviri Hublja je uvr\xc5\xa1\xc4\x8deno v naravno dedi\xc5\xa1\xc4\x8dino s statusom naravnega spomenika.\n_START_SECTION_\nReka Hubelj\n_START_PARAGRAPH_\nReka Hubelj privre na dan iz \xc5\xa1tevilnih bolj ali manj dostopnih odprtin v strmi sklani steni iz kra\xc5\xa1kega podzemlja. Izvir je zelo slikovit ob visoki vodi, ko v mno\xc5\xbeici slapov pada iz bruhalnikov. V primeru visokih voda bruha tudi do 65 m\xc2\xb3 na sekundo. Najvi\xc5\xa1je bruha z nadmorske vi\xc5\xa1ine 249 m in v kratkem skoku dose\xc5\xbee most na lokalni cesti, ki je 40 m ni\xc5\xbeje. Vode privrejo iz podzemlja skozi tri jame: Veliko Hubeljsko kuhinjo, Pajkovo mre\xc5\xbeo in Vzhodno Hubeljsko jamo. Jamarji so izmerili ve\xc4\x8d kot 400 rovov, ki se kon\xc4\x8dujejo s podori in sifonskimi kotanjami. Domnevajo, da je vodotok povezan z Divjim jezerom nad Idrijo. Zgornji del Hublja ima alpski zna\xc4\x8daj s prodnatimi tlemi in strmimi spusti, kar je posebnost v Vipavski dolini.\n_START_SECTION_\nTehni\xc4\x8dna dedi\xc5\xa1\xc4\x8dina\n_START_PARAGRAPH_\nNa levem bregu Hublja se nahajajo ostanki poslopij starih fu\xc5\xbein in plav\xc5\xbeev. Prve fu\xc5\xbeine so bile postavljene \xc5\xbee leta 1569. Danes ob samem izviru Hublja deluje hidrocentrala, ki je bila zgrajena leta 1930.'